12.8.2022
MT
Il-Ġurnal Uffiċjali tal-Unjoni Ewropea
C 307/25
5.3.
Rabta kawżali bejn iż-żona ġeografika u l-kwalità speċifika, ir-reputazzjoni jew karatteristiċi oħrajn tal-prodott Il-karatteristiċi li jorbtu l-prodott maż-żona ġeografika huma prinċipalment ir-reputazzjoni storika tiegħu u l-fatt li l-għarfien tal-metodu tal-produzzjoni għadda bħal bidla minn ġenerazzjoni għall-oħra ta’ furnara Katalani.
Tant hi kbira r-reputazzjoni tal-“Pa de Pagès Català” li huwa element essenzjali tal-gastronomija Katalana.
Fil-Katalonja, il-“Pa de Pagès Català” ilu rikonoxxut bħala ħobż artiġġjanali u ta’ kwalità għolja għal sekli, u l-kwalità għolja tiegħu ta’ sikwit kienet il-kaġun ta’ xi tilwim.
Għaldaqstant, il-Professur tal-Università ta’ Barċellona Antoni Riera, fi studju li jittratta dwar il-produzzjoni, il-bejgħ u l-konsum tal-ħobż fil-bliet moderni tal-Katalonja tul is-sekli 14 sa 18, jikteb li fil-Barċellona tas-seklu 18, il-ħobż li kien jasal sal-belt miż-żoni rurali kien jikkawża tensjoni: b’mod speċifiku, jgħid Riera, “il-pan de pagès li kien jasal mill-irħula tal-madwar”.
Faċli li wieħed jifhem ir-raġuni għat-tensjoni bejn il-furnara tal-belt u dawk li kienu jaslu minn barra l-kapital tal-Katalunja: il-pa de pagès kien ħobż ta’ kwalità aħjar mill-ħobż li kienu jipproduċu l-furnara ta’ Barċellona, u għalhekk in-nies kienu jippreferuh.
Dan jikkonfermah ukoll l-istorjografu Jesús Ávila, b’rabta mal-ħobż li kien jasal Barċellona minn bliet u rħula oħrajn: “In-nies kienu jippreferu l-ħobż li kienu jagħmlu l-patrijiet ta’ Sant Jeroni fil-Vall d’Hebron.
Minbarra l-pa de pagès, il-ħobż mid-distretti lokali, kif ukoll dak ta’ Valls u ta’ Reus, u baguettes twal stil Franċiż ukoll saru popolari, kif saru l-llonguets [bezzun Katalan tipiku]”.
Dan juri li l-istorjografi qiesu l-“Pa de Pagès Català” bħala prodott ta’ kwalità speċifiku tal-Katalonja sa mis-seklu 18 ’l hawn.
Speċjalisti oħra fil-produzzjoni tal-ħobż, gastronomi jew storjografi (F. Tejero, X. Barriga, J. C.
Capel, E. Rosset, P. Roca) jirreferu kemm-il darba fil-pubblikazzjonijiet tagħhom għall-“Pa de Pagès Català” bħala prodott proprju talKatalonja.
Interessanti wkoll li wieħed jara f’liema stadju bikri dan il-ħobż sar karatteristika distinta fil-pittura Spanjola.
Waħda mill-eqdem tpinġijiet tal-“Pa de Pagès Català” hija l-murali ta’ Pia Almoina de Lleida (sekli 14-15), li juru ħobżiet kbar u tondi fuq l-imwejjed tal-foqra, li kienu differenti mit-tipi ta’ ħobż li kienu jieklu l-klassijiet iktar għonja ta’ dak iż-żmien.
Eżempji oħrajn li ma jistgħux ma jissemmewx huma xogħlijiet speċifiċi li juru l-forom tal-ħobż tradizzjonali Katalan, bħal ta’ Picasso u Dalí (fil-bidu u f’nofs is-seklu 20), jew pitturi still life ta’ artisti inqas magħrufin fix-xena internazzjonali, tat-tieni nofs tas-seklu 20.
Ta’ min wieħed jiġbed l-attenzjoni fuq kif ir-reputazzjoni tal-“Pa de Pagès Català” wasslet biex tipi ta’ ħobż simili ħadu wkoll l-isem pa de pagès, kif ġara fil-Gżejjer Baleariċi, jew fi provinċji ġirien tal-Katalonja, bħal Huesca u Castellón.
Dan il-fatt jisħaq fuqu José Carlos Capel (El pan.
Elaboración, formas, mitos, ritos y gastronomía, Barċellona, Montserrat Mateu, 1991), studjuż u kittieb dwar id-drawwiet alimentari tal-Ispanjoli u kritiku tal-gastronomija, meta jafferma li “l-isem pa de pagès jintuża biex jirreferi għal dawk il-ħobżiet li, fid-dehra u fit-togħma, jippruvaw jimitaw dan il-ħobż eċċellenti tal-Katalonja, għalkemm normalment mingħajr suċċess”.
Il-listi uffiċjali tal-prezzijiet tal-ħobż li kienu jippubblikaw il-provinċji differenti ta’ Spanja, taħt is-superviżjoni talawtoritajiet statali, juru kemm il-pa de pagès għandu għeruq sodi fil-Katalonja.
Sal-liberalizzazzjoni tal-prezzijiet talħobż fl-1986, il-pa de pagès kien jidher fil-listi tal-erba’ provinċji tal-Katalonja, filwaqt li fil-Gżejjer Baleariċi kien hemm biss il-pan de flama (it-tip ta’ ħobż komuni tat-tip baguette) u l-ħobż magħruf lokalment bħala payès ma kienx fuq il-lista.
F’dan l-aħħar snin, ħafna artikli fil-gazzetti ġibdu l-attenzjoni lejn l-eċċellenza tal-furnara mifruxin mal-Katalonja kollha li, fi fran tradizzjonali tal-familja li wirtu tul is-sekli, żammew il-“Pa de Pagès Català” fost l-ispeċjalitajiet tagħhom.
Referenza għall-pubblikazzjoni tal-ispeċifikazzjoni tal-prodott Filwaqt li l-emenda qed tiġi pproċessata, l-Ispeċifikazzjoni tal-Prodott aġġornata tista’ tiġi kkonsultata permezz tal-link li ġej: http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/ pliego-condiciones-igp-pa-pages-catala-modificacion.pdf u, ladarba tiġi approvata, se tkun disponibbli fuq: http:// agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/ plecs-condicions/en-vigor/